CELEX: 32020D0960
Language: sk
Date: 2020-06-29 00:00:00
Title: Rozhodnutie Rady (Euratom) 2020/960 z 29. júna 2020 o prijatí doplnkového výskumného programu pre reaktor s vysokým tokom neutrónov v Pettene na obdobie 2020 – 2023, ktorý má vykonávať Spoločné výskumné centrum pre Európske spoločenstvo pre atómovú energiu

3.7.2020   
               
               
                  SK
               
               
                  Úradný vestník Európskej únie
               
               
                  L 211/14
               
            
         ROZHODNUTIE RADY (Euratom) 2020/960
         z 29. júna 2020
         o prijatí doplnkového výskumného programu pre reaktor s vysokým tokom neutrónov v Pettene na obdobie 2020 – 2023, ktorý má vykonávať Spoločné výskumné centrum pre Európske spoločenstvo pre atómovú energiu
         RADA EURÓPSKEJ ÚNIE,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 7,
         so zreteľom na návrh Európskej komisie,
         po porade s Vedeckým a technickým výborom,
         keďže:
         
                     (1)
                  
                  
                     Reaktor s vysokým tokom neutrónov (ďalej len „HFR“ – high flux reactor) v Pettene je dôležitým zdrojom pre výskum Spoločenstva v oblasti materiálových vied a skúšania, nukleárnej medicíny a bezpečnosti jadrových reaktorov.
                  
               
                     (2)
                  
                  
                     Prevádzka HFR bola podporená súborom doplnkových výskumných programov. Platnosť posledného doplnkového výskumného programu, ktorý bol zriadený rozhodnutím Rady (Euratom) 2017/956 (1) na obdobie štyroch rokov, uplynula 31. decembra 2019.
                  
               
                     (3)
                  
                  
                     S prihliadnutím na pretrvávajúci význam HFR ako nenahraditeľnej infraštruktúry pre výskum Spoločenstva v oblasti zvyšovania bezpečnosti jadrových reaktorov, zdravia (vrátane vývoja lekárskych izotopov na lekársky výskum), jadrovej syntézy, základného výskumu, odbornej prípravy a nakladania s odpadom vrátane možnosti študovať bezpečnosť správania sa jadrových palív pre reaktorové systémy s významom pre Európu by sa mal HFR naďalej podporovať cez doplnkový výskumný program do konca roku 2023.
                  
               
                     (4)
                  
                  
                     Skupina pre jadrový výskum a poradenstvo (ďalej len „NRG“ – Nuclear Research and consultancy Group V.O.F) a Komisariát pre atómovú energiu a energiu z alternatívnych zdrojov (ďalej len „CEA“ – Commissariat à l’énergie atomique et aux énergies alternatives) sa ako vykonávacie subjekty za Holandsko a Francúzsko vzhľadom na svoj osobitný záujem o ožarovacie kapacity HFR dohodli, že budú celý doplnkový výskumný program pre HFR na obdobie 2020 – 2023 financovať z príspevkov do všeobecného rozpočtu Únie prostredníctvom pripísaných príjmov.
                  
               
                     (5)
                  
                  
                     Uvedenými príspevkami by sa mala financovať prevádzka HFR s cieľom podporiť výskumný program a bežnú prevádzku a pravidelnú údržbu HFR. Oficiálne oznámenie o definitívnom odstavení, ktoré predloží prevádzkovateľ NRG holandskému národnému regulačnému orgánu pred vyhlásením stavu bezpečného zakonzervovania, by malo mať za následok pozastavenie platieb, ktoré ešte neboli vykonané, a pozastavenie akýchkoľvek výziev zo strany Komisie na úhradu finančných prostriedkov.
                  
               
                     (6)
                  
                  
                     S cieľom zabezpečiť kontinuitu medzi doplnkovými výskumnými programami a plynulé vykonávanie doplnkového výskumného programu pre HFR na obdobie 2020 – 2023 by sa toto rozhodnutie malo uplatňovať od 1. januára 2020. Malo by sa povoliť, aby sa časť príspevkov na doplnkový výskumný program pre HFR na obdobie 2020 – 2023 mohla použiť na úhradu výdavkov vynaložených počas roku 2020.
                  
               
                     (7)
                  
                  
                     Správna rada Spoločného výskumného centra poskytla svoje predchádzajúce stanovisko (2) podľa článku 4 ods. 2 rozhodnutia Komisie 96/282/Euratom (3),
                  
               PRIJALA TOTO ROZHODNUTIE:
         
            Článok 1
            Doplnkový výskumný program týkajúci sa prevádzky reaktora s vysokým tokom neutrónov (ďalej len „HFR“) v Pettene (ďalej len „program“), ktorého ciele sú stanovené v prílohe I, sa prijíma na obdobie štyroch rokov so začiatkom 1. januára 2020.
         
         
            Článok 2
            Náklady na vykonávanie programu odhadované na 27 854 000 EUR sa v celom rozsahu financujú z príspevkov Holandska a Francúzska prostredníctvom NRG a CEA. Rozdelenie tejto sumy je stanovené v prílohe II. Tento príspevok sa považuje za pripísaný príjem v súlade s článkom 21 ods. 2 písm. a) bodom i) nariadenia Európskeho parlamentu a Rady (EÚ, Euratom) 2018/1046 (4).
         
         
            Článok 3
            
               1.   Za riadenie programu zodpovedá Komisia. Na tento účel využíva služby Spoločného výskumného centra.
            
            
               2.   Komisia priebežne informuje správnu radu Spoločného výskumného centra o vykonávaní programu.
            
         
         
            Článok 4
            V prípade, že NRG oficiálne oznámi definitívne odstavenie HFR holandskému národnému regulačnému orgánu (pred vyhlásením stavu bezpečného zakonzervovania), Holandsko a Francúzsko konajúce prostredníctvom NRG a CEA sa zbavia povinnosti poukázať ďalšie platby a Komisia prestane uskutočňovať výzvy na úhradu finančných prostriedkov na základe tohto rozhodnutia.
         
         
            Článok 5
            Komisia predloží Európskemu parlamentu a Rade záverečnú správu o vykonávaní tohto rozhodnutia po ukončení programu.
         
         
            Článok 6
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2020.
         
         
            Článok 7
            Toto rozhodnutie je určené členským štátom.
         
         
            V Bruseli 29. júna 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Rozhodnutie Rady (Euratom) 2017/956 z 29. mája 2017 o prijatí doplnkového výskumného programu na obdobie rokov 2016 – 2019 týkajúceho sa reaktora s vysokým tokom neutrónov, ktorý má vykonávať Spoločné výskumné centrum Európskeho spoločenstva pre atómovú energiu (Ú. v. EÚ L 144, 7.6.2017, s. 23).
         
            (2)  Stanovisko z 18. 12. 2019.
         
            (3)  Rozhodnutie Komisie 96/282/Euratom z 10. apríla 1996 o reorganizácii Spoločného výskumného centra (Ú. v. ES L 107, 30.4.1996, s. 12).
         
            (4)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
      
      
         
            PRÍLOHA I
            VEDECKÉ A TECHNICKÉ CIELE
            Hlavné ciele programu sú:
            
                        1.
                     
                     
                        zaistiť bezpečnú a spoľahlivú prevádzku HFR tak, aby sa zaručila dostupnosť toku neutrónov na pokusné účely;
                     
                  
                        2.
                     
                     
                        umožniť výskumným inštitúciám účinne využívať HFR v širokej škále oblastí výskumu: zvyšovanie bezpečnosti jadrových reaktorov; zdravie (vrátane vývoja lekárskych izotopov); jadrová syntéza; základný výskum; odborná príprava a nakladanie s odpadom (vrátane možnosti študovať bezpečnosť správania sa jadrových palív pre reaktorové systémy s významom pre Európu).
                     
                  
      
      
         
            PRÍLOHA II
            ROZDELENIE PRÍSPEVKOV
            Na tento program prispieva Holandsko a Francúzsko.
            Príspevky sa rozdeľujú takto:
            Holandsko: 26 654 000 EUR;
            Francúzsko: 1 200 000 EUR;
            Spolu: 27 854 000 EUR.
            Uvedené príspevky sa platia do všeobecného rozpočtu Únie a pridelia sa na tento program. Z časti príspevkov na tento doplnkový program sa môžu uhrádzať aj výdavky vynaložené v súvislosti s prevádzkou HFR počas roka 2020 v súlade s pracovným programom, ktorý sa dohodne medzi prispievajúcimi členskými štátmi a Komisiou.
            Uvedené príspevky sú pevne stanovené a nie je ich možné upravovať podľa meniacich sa nákladov na prevádzku, údržbu a vyraďovanie z prevádzky.